1. **E silafia e le Alii (Salamo 139).**
   * Na iloa lelei e Tavita o lona olaga atoa ua o se fa’ata i luma o le silafaga ati a le Atua (Salamo 139:2-3). Na silafia lava o ia e le Atua a’o le’i fanau mai, ona o le Atua o Ia le na faia ma afuafua o ia i le manava o lona tina (Salamo 139:13-16).
   * E mafai ona e mafuta ma le Atua i soo se mea lava e te alu i ai, aua o loo i ai le Atua i mea uma, e silafia e Ia mea uma, e faatasi foi o Ia ma i tatou i soo se mea tatou te i ai. Pe afai e te alu ae i se mea aupitoaluga (lagi), o i ai lava o Ia; afai e te alu ifo i se mea mauālalō (Seoli), Na te mauaina lava oe; Afai e te liliu i sasa’e (o apa’au o le vaveao), Na te taitaiina lava oe; Afai e te aga atu i sisifo (i le tulu’iga o le sami), o Lona aao e te malu ai (Salamo 139:7-10).
   * E leai se nofoaga e sili ona pouliuli e mafai ona ufitia ai oe mai le silafaga ati a le Atua (Salamo 139:11-12). Ae le’i sa’ili Tavita ina ia sola. Na manao ma faananau ina ia suesueina o ia e le Atua. Sa taumafai e ola i se olaga amiotonu e fiafia i ai le Atua, ma liliu ese mai le leaga (Sal 139:17-23).
   * Na ia iloa pe afai ae toilalo ia, o le a faatonuina e le Atua ona ala ia sa’o (Salamo 139:24). E le o se mea lava lenei ua tatou maua mai i le Atua?
2. **E manatu mai le Alii (Salamo 121).**
   * E tusa lava poo le a se tulaga faigata o e i ai, o loo faafofoga le Atua (Salamo 130:1-2). Pe a tatou ole atu, e faia e Ia mo i tatou (Salamo 9:10). O loo i ai le faamoemoe mo i uma o e o saili i le finagalo o le Alii (Salamo 16:8).
   * I le Salamo 121, ua tatou maua ai se faamatalaga e uiga i lo tatou Fesoasoani ma se Leoleo:
     + E le tuuina mai e Ia ‘ia mapeva lou vae; o le leoleo Ia (f. 3)
     + Na te leoleoina i tatou e le aunoa (f. 4)
     + O Ia o lo tatou sulufa’iga faale-tino ma le faale-agaga (f. 5-6)
     + E i ai pea o Ia faatasi ma i tatou ia malutia i tatou (f. 7)
     + Na te tausia i tatou i taimi uma i soo se nofoaga (f. 8)
   * O fea e o i ai e saili se fesoasoani i taimi o faigata? O mauga ea? O le malosi ea o le tamaoaiga? O le malosi ea faapolokiki? O tatou aiga ea poo uo? (Salamo 121:1).
   * E ui lava e mafai ona avea ma fesoasoani, ae mafai ona faatoilaloina e i latou uma i tatou. Ua na o le To’atasi e le mafai ona faatoilaloina: “O lo’u fesoasoani mai ia Ieova lea, o Le na faia le lagi ma le lalolagi” (Salamo 121:2).
3. **O le Alii e puipuia (Salamo 17).**
   * O le mautinoaga i se olaga faifaipea i le mea o loo finagalo i ai le Atua mai ia te ia, na ole atu ai Tavita ‘ia avea o Ia ma lona maluāpapa (Salamo 17:1-5).
   * Na faaaoga e le faisalamo le faatusa o manu-felelei e ta’u mai i a’i tatou le auala e puipuia ai i tatou e le Atua: “E ufiufi ifo o Ia iā te oe i Ona apa’au; e te sulufa’i foi i lalo o Ona apa’au” (Salamo 91:4). Na ia faaaogaina foi gagana faamiliteri e ta’u mai i a’i tatou le uiga o le faatinoina o Lana puipuiga: “E faia Lona faamaoni māu talipupuni ma mea e puipuiina ai oe” (Salamo 91:4).
   * O isi tala-faatusa e aofia ai le “malu,” o le “ataata,” o le “maota,” o le “aao taumatau” (Salamo 91:1-2; 17:7-8). O nei mea uma o loo talanoa mai i a’i tatou e uiga i Io tatou puipuiga ma lo tatou saogalemu.
   * E aunoa ma se masalosaloga, o loo ua ia te’i tatou le Alii e malutia i tatou mai puapuaga uma. Ia taula’i atu la tatou vaai ia te Ia. Ia tatou sulufa’i atu i lalo o Lona paolo, e malu ai i tatou mai fitā o le soifuaga.
4. **E faasa’oloto e le Alii (Salamo 114).**
   * O le faaa’oa’oga silisili o le sa’olotoga ua tatou maua (ma o loo manatuaina pea i le tele o salamo) o le o ese mai lea o Isaraelu mai Aikupito, ma lo latou ulufale atu i Kanana.
   * O loo faamatala mai i le Salamo 114 i se auala puupuu ma se faiga faa-fatu-solo, le auala na faalauleleia ai e le Atua faigata mo Ona tagata, ina ia taunuu atu i le Nuu o le Folafolaga: Ua iloa atu le Atua i le sami [Ulaula] ona sosola ai lea (f. 3a); Ua toe foi i tua le Vai o Ioritana (f. 3b); Ua osooso mauga ma mauga iti (f. 4)
   * I le avea ai o se Foafoa, na faaaogaina ai e le Atua Lona mana i le natura e faasa’oloto ai Ona tagata. Na te le faia ea foi lea lava mea e tasi mo i tatou i ona aso nei?
   * Na ta’ua e Paulo nei mea na tutupu ia tuuina mai ai i ai tatou se faataitaiga (1Korinito 10:1-6). E faapei oi latou, o’i tatou foi ua laveaiina faavavega mai le agasala, ma o la tatou malaga faale-lagi i Kanana sa tumu i le fefe ma le mata’utia (o mauga ma mea maopu'epu'e). Ae “gatete le lalolagi” i luma o le Alii (Salamo 114:7).
5. **E faafofoga le Alii ma lavea’i**
   * E ui lava o le falefetafa’i (Malumalu) sa i luga o le Mauga o Siona (Ierusalema), ae sa manino lava i tagata Isaraelu, sa le’i afio ai le Atua faale-tino i lea mea. E afio le Atua i se mea maualuga, i le “falefetafai moni sa faatuina e le Alii, ae le o le tagata” (Eperu 8:2), ae mai lea mea sa Ia faafofoga ma lavea’i (Salamo 20:2; 3:4; 1Tupu 8: 30).
   * Ona o lenei mafuaaga, e mafai ai ona tatou faalatalata atu ia te Ia ma le mautinoa, o le a faafofogaina i tatou (Eperu 4:16).
   * Ae o le a se mea na mafai ona Ia faia mai Lana falefetafa’i? Na Ia aumaia le faaolataga (Salamo 14:7); Na Ia puipuia i tatou mai le leaga (Salamo 27:5); Na Ia saunia mea tatou te manaomia (Salamo 36:8); Na Ia puipuia i latou e leai so latou puipuiga (Sal. 68:5); Na Ia tuuina mai le malosi i a’i tatou (Salamo 68:35).
   * Pe a faatumauina e le tagata le sootaga moni ma le Atua e ala i le salamō ma le talia o Lona alofa tunoa ma le faamagaloga, ona mafai lea ona latou talosagaina le faamaoniga o le laveaiina. O sauniga o le Falefetafai e faailoa atu ai le faaolataga na maua mai ia Iesu.